ኮሮና በሚፈጥረው ጫና የምርት እጥረት እንዳያጋጥም በኦሮሚያ ክልል እየተሰራ መሆኑ ተገለፀ
  አዲስ አበባ፡- የኮሮና ቫይረስ በኢትዮጵያ መግባቱን ተከትሎ የሚያስከትለው ጫና የምርት እጥረት እንዳያስከትል በኦሮሚያ ክልል እየተሰራ መሆኑ ተገለጸ።የክልሉ የግብርና እና ተፈጥሮ ሀብት ቢሮ ኃላፊው አቶ ዳባ ደበሌ ለአዲስ ዘመን ጋዜጣ ዝግጅት ክፍል እንደተናገሩት፤ አምራች ሃይሉ በኮሮና የሚጎዳበት ሁኔታ ካጋጠመ ቫይረሱ የሚፈጥረው ጫና የምርት እጥረት እስከማስከተል ይደርሳል የሚል ስጋት በመኖሩ፤ ጫናውን ለማቃለል በኦሮሚያ ክልል አስቀድሞ በስፋት በመስራት ላይ ይገኛል።በክልሉ የሚታረስ መሬትን በመጨመር ምርት ከማሳደግ በተጨማሪ የሚያመርት መሬት ጦሙን እንዳያር የመከታተል ሥራ እየተሰራ መሆኑን ገልፀዋል።ባለው መሬት ላይ የተለያዩ ምርጥ ዘሮችን እና ማዳበሪያዎችን በመጠቀም፣ የመድሃኒት አጠቃቀም እና የአስተራረስ ዘዴ ላይም ትኩረት አድርጎ በመስራት ከፍተኛ ምርት ለማግኘት ጥረት እየተደረገ መሆኑን አብራርተዋል።የግብአት አቅርቦትን መጠን በማስፋት እና በፍጥነት በማዳረስ፣ የሙያ ድጋፍ በመስጠት እና የእርሻ መሳሪያን በመጠቀምም የምርቱን መጠን ለመጨመር እየተሰራ እንደሚገኝ ጠቁመዋል።ቫይረሱ በዓለም በወረርሽኝ መልክ መከሰቱን ተከትሎ አርሶ አደሩ ማዳበሪያ ቀድሞ እንዲደርሰው ታስቦበት ሥራ ተጀምሯል ያሉት አቶ ዳባ፤ ያስፈልጋል ተብሎ ከታቀደው ስድስት ነጥብ 5ሚሊየን ኩንታል ማዳበሪያ ውስጥ 4ሚሊየን ኩንታል ዝግጁ ማድረግ መቻሉን ተናግረዋል።እስከአሁን ለአርሶ አደር ህብረት ሥራ ዩኒየኖች 2ነጥብ 7 ሚሊየን ኩንታል የደረሰ ሲሆን፤ 500ሺ ኩንታል ማዳበሪያ አርሶ አደሮች እጅ መድረሱን እንዳረጋገጡ አሳውቀዋል።አርሶ አደሩ ትራክተሮችን እና ለመስኖ ልማት የሚያስፈልጉ ፓምፖችን እንዲሁም፤ የወንዝ እና የዝናብ ውሃን በመጠቀም ምርትን ለማሳደግ በትኩረት እየተሰራ መሆኑን በማመልከት፤ በክልሉ የትራክተሩን ዋጋ 30 በመቶ ገንዘብ ለቆጠቡ አርሶ አደሮች 189
ትራክተሮች በብድር መሰጠቱን እና 500 ትራክተሮችም መታዘዛቸውን አመልክተዋል።ለበልግ የማዳበሪያ፣ የዘር እና የመሬት ዝግጅት ተደርጎ ወደ ተግባር ተገብቷል።አንዳንድ አርሶ አደር መሬቱን አርሶ እና አለስልሶ ዘር መዝራት ጀምሯል በማለት ተናግረው፤ መኸርን፣ መስኖንና ክረምትን አካተው እስከሚቀጥለው ዓመት የጥር ወር ድረስ ለማግኘት ከታቀደው 233ሚሊየን ኩንታል ምርት በተጨማሪ 36 ሚሊየን ኩንታል ለማምረት በመሰራት ላይ እንደሚገኝ አብራርተዋል።እንደአቶ ዳባ ገለፃ፤ በፊት ለሥራ መነሳሳት ሲባል አርሶ አደሮች በደቦ እየበሉ እና እየጠጡ በየተራ በየሰዎች ቤት የሚሰሩበት ሁኔታ ነበር።አሁን ይህ ሙሉ ለሙሉ ቆሟል።አርሶ አደሩ ቤተሰቡን ብቻ ይዞ ማሳው ላይ እንዲሰማራ፤ የሥራ መሳሪያዎች ንክኪ ላይ እንዲጠነቀቅ የቤት ለቤት የግንዛቤ ማስጨበጫ ሥራዎች በመሰራታቸው ህብረተሰቡ ራሱን እየጠበቀ ነው።ይህ በዚሁ ከቀጠለ እና ምርቱን እንደታሰበው ማሳደግ ከተቻለ የቫይረሱን ችግር ሙሉ ለሙሉ ለመቋቋም አያዳግትም።በየአካባቢው ያሉ ተማሪዎች እና ሌሎችም ትምህርታቸውን ያጠናቀቁ ወጣቶች አገሪቱ በበሽታው ጫና አደገኛ ሁኔታ ውስጥ እንዳትገባ እና ዜጎች በርሃብ እንዳይጠቁ እንዲሁም በአጠቃላይ በኢኮኖሚው ላይ የሚደርሰው ጉዳት ይበልጥ የከፋ እንዳይሆን ኃላፊነታቸውን እንዲወጡ መጠየቁን በማስታወስ፤ በጎ ፈቃደኛ ወጣቶች ስለቫይረሱ ግንዛቤ በመፍጠርም ሆነ አርሶ አደሩን በጉልበት መደገፋቸውን ከቀጠሉ የቫይረሱን ጫና ለመቋቋም ይቻላል የሚል ተስፋ እንዳላቸው ጠቁመዋል።አሁንም የመስኖ እና የበልግ ምርትን ለማሳደግ ውሃውን በጥንቃቄ ለመጠቀም ጥረት በመደረግ ላይ ነው ያሉት አቶ ዳባ፤ ለመኸርም ሆነ ለክረምት፤ ምርቱን ለማሳደግ ከግብርና ቢሮ እና ከአርሶ አደሮች ባሻገር ወጣቶች እና ተማሪዎች ቤተሰቦቻቸውን የማገዝ ተግባራቸውን አጠናክረው እንዲቀጥሉ አደራ ብለዋልአዲስ ዘመን ሚያዚያ 14 ቀን 2012 ዓም ምህረት
ሞገስ